Neuvoston asetus (EY) N:o 2098/2003, annettu 27 päivänä marraskuuta 2003, Yhdistyneiden Kansakuntien väliaikaisen Kosovon-siviilioperaation (UNMIK) sekä Bosniassa ja Hertsegovinassa olevan korkean edustajan toimiston tukemisesta annetun asetuksen (EY) N:o 1080/2000 muuttamisesta



Virallinen lehti nro L 316 , 29/11/2003 s. 0001 - 0002



Neuvoston asetus (EY) N:o 2098/2003, annettu 27 päivänä marraskuuta 2003, Yhdistyneiden Kansakuntien väliaikaisen Kosovon-siviilioperaation (UNMIK) sekä Bosniassa ja Hertsegovinassa olevan korkean edustajan toimiston tukemisesta annetun asetuksen (EY) N:o 1080/2000 muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 181 a artiklan 2 kohdan ensimmäisen virkkeen, ottaa huomioon komission ehdotuksen, ottaa huomioon Euroopan parlamentin lausunnon(1), sekä katsoo seuraavaa: (1) Kaakkois-Euroopan vakaussopimus, jäljempänä "vakaussopimus", on kansainvälisen yhteisön Kölnissä 10 päivänä kesäkuuta 1999 vahvistama alueellinen toimintakehys, jonka avulla tuetaan alueen maita niiden pyrkiessä edistämään rauhaa, demokratiaa, ihmisoikeuksien kunnioitusta ja taloudellista hyvinvointia koko alueen vakauden varmistamiseksi. (2) Vakaussopimuksen 13 kohdan mukaan sopimuksella on erityiskoordinaattori, jonka nimittää Euroopan unioni neuvoteltuaan asiasta Euroopan turvallisuus- ja yhteistyöjärjestön (ETYJ) puheenjohtajan ja muiden osanottajien kanssa ja saatuaan ETYJ:n puheenjohtajan hyväksynnän. Tästä syystä olisi annettava säännökset vakaussopimuksen erityiskoordinaattorin, jäljempänä "erityiskoordinaattori", nimittämismenettelystä. (3) Erityiskoordinaattori toimii puheenjohtajana Kaakkois-Euroopan alueellisessa keskustelufoorumissa, joka huolehtii kolmen työryhmän toiminnan sisäisestä ja keskinäisestä yhteensovittamisesta. Erityiskoordinaattori edistää vakaussopimuksen tavoitteiden saavuttamista, kun vakaussopimuksella todetaan olevan lisäarvoa, ja pyrkii edistämään alueellista yhteistyötä, lisäämään alueiden omaa vastuuta ja varmistamaan, että vakaussopimus ja Euroopan unionin käynnistämä vakautus- ja assosiaatioprosessi ovat toisiaan täydentäviä. (4) Vakaussopimukselle myönnettävä rahoitustuki on merkittävä tekijä aluetta koskevien Euroopan yhteisön tavoitteiden ja erityisesti alueellisen yhteistyön edistämisen ja yhteisön avun tehokkuuden maksimoimisen kannalta. (5) Asetuksella (EY) N:o 1080/2000(2) on vahvistettu oikeudellinen kehys, joka voisi kattaa myös yhteisön vakaussopimukselle myöntämän rahoitustuen. (6) Asetus (EY) N:o 1080/2000 olisi siksi muutettava sen soveltamisalan laajentamiseksi koskemaan myös Kaakkois-Euroopan vakaussopimusta, ON ANTANUT TÄMÄN ASETUKSEN: 1 artikla Muutetaan asetus (EY) N:o 1080/2000 seuraavasti: 1) Korvataan asetuksen nimi seuraavasti: "Neuvoston asetus (EY) N:o 1080/2000, annettu 22 päivänä toukokuuta 2000, Yhdistyneiden Kansakuntien väliaikaiselle Kosovon-siviilioperaatiolle (UNMIK), Bosniassa ja Hertsegovinassa olevan korkean edustajan toimistolle ja Kaakkois-Euroopan vakaussopimukselle annettavasta tuesta." 2) Korvataan 1 artikla seuraavasti: " 1 artikla 1. Kosovossa sekä Bosniassa ja Hertsegovinassa harjoittamansa jälleenrakentamisen, pakolaisten ja kotiseudultaan siirtymään joutuneiden henkilöiden paluun avustamisen, taloudellisen ja alueellisen yhteistyön politiikkansa sekä koko aluetta koskevan politiikkansa mukaisesti yhteisö osallistuu UNMIK:n (neljäs pilari), korkean edustajan toimiston ja vakaussopimuksen erityiskoordinaattorin perustamisen ja toiminnan rahoittamiseen. 2. Rahoitus tapahtuu UNMIK:n, korkean edustajan toimiston ja erityiskoordinaattorin talousarvioille annettavan tuen muodossa." 3) Lisätään artikla seuraavasti: " 1 a artikla Neuvosto nimittää erityiskoordinaattorin vuosittain määräenemmistöllä komission ehdotuksesta." 4) Lisätään 2 artiklan 2 kohdan toiseen alakohtaan virke seuraavasti:"Yhteisrahoitus voidaan antaa luontoissuorituksena." 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2004. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 27 päivänä marraskuuta 2003. Neuvoston puolesta Puheenjohtaja R. Castelli (1) Lausunto annettu 20. marraskuuta 2003 (ei vielä julkaistu virallisessa lehdessä). (2) EYVL L 122, 24.5.2000, s. 27.